哭施叔异
作者：鄧肅
朝代：宋

paragraphs: 天上樓成求俊筆，今古共嗟李長吉。
那知施侯更可憐，只向人間二十一。
平生疾惡端如讎，高視青衫氣橫秋。
豈惟落筆動驚俗，政事入眼無全牛。
汗血共期千里足，狂風忽已摧秀木。
生前萬事且置之，白頭老母將焉屬。
管鮑交情我最深，訃來一慟幾失音。
相思通昔不作夢，對床蟋蟀更秋吟。